নাবালিকা পরিচারিকাকে শারীরিক নির্যাতনের অভিযোগে প্রমাণিত হয়ে গেল বাংলাদেশের ক্রিকেট তারকা শাহদাত হোসেন-এর বিরুদ্ধে। একই সঙ্গে দোষী সাব্যস্ত করা হয়েছে তাঁর স্ত্রী নৃত্য শাহাদত-কে। ২৯ বছরের মিডিয়াম পেসারের বিরুদ্ধে অভিযোগ প্রমাণিত হওয়ার পরে, এখন তাঁর তাঁর জরিমানা এবং ১৪ বছর পর্যন্ত কারাদণ্ড হতে পারে। পাশাপাশি ক্রিকেট থেকে আজীবন নির্বাসিতও করা হতে পারে। আপাতত তাকে সাময়িকভাবে নির্বাসিত করেছে বাংলাদেশ ক্রিকেট বোর্ড। মঙ্গলবার শাহাদতকে দোষী সাব্যস্ত করা হয়েছে। তার শাস্তি সম্পর্কে চূড়ান্ত সিদ্ধান্ত নেওয়া হবে ১৪ জানুয়ারির পরে।
৫ অক্টোবর ১১ বছরের পরিচারিকা হ্যাপি-কে শারীরিক নির্যাতনের অভিযোগে প্রথমবার তাঁকে গ্রেফতার করেছিল পুলিশ। তাঁর বাড়ির কাছ থেকে গুরুতর আহত অবস্থায় উদ্ধার করা হয়েছিল হ্যাপি-কে। তখনই তার ওপরে তারকা মিডিয়াম পেসারের নির্যাতনের ঘটনাটি সামনে আসে। সাংবাদিকদের কাছে হ্যাপি জানিয়েছিল, তুচ্ছ কারণে তাকে প্রায়শই মারধর করতেন শাহাদত এবং তাঁর স্ত্রী। নির্যাতনের জন্য ব্যবহার করা হতো লাঠি, ক্রিকেট ব্যাট এবং লো‌হার রড। ঘরে আটকে রাখা হতো। মাঝেমাঝেই খাবারও দেওয়া হতো না। এমনকী, রাতের ঘুমনোর জন্য জায়গা দেওয়া হত বাথরুমে। একবার মেরে হ্যাপির পা-ও ভেঙে দেওয়া হয়েছিল। হ্যাপিকে উদ্ধার করার পরে ঢাকার পুলিশ প্রথমবার গ্রেফতার করে শাহাদত-কে।
প্রথমবার গ্রেফতার হওয়ার পরে জামিনের আবেদন করেছিলেন শাহাদত। সেই জামিনের মেয়াদ ফুরনোর পরে সোমবার পুলিশি হেফাজতে নেওয়া হয় শাহাদত-কে।